Ħarsa lejn l-istejjer ewlenin fil-ġurnali.
Imtella' Awwissu 13, 2020 - Aġġornata 13 Ta' Awwissu, 2020 6:44am In-Nazzjon Il-ġurnal jagħtina storja fuq il-faċċata li titratta dwar l-ultimatum li qed tagħti lill-Gvern l-Assoċjazzjoni Medika Maltija (MAM) biex fi żmien ġimgħa jieħu l-azzjonijiet kollha li qed titlob biex tiġi kkontrollata l-imxija tal-Covid 19. L-assoċjazzjoni qalet li se tkompli bl-azzjonijiet industrijali tagħha sa għada u terġa' ddaħħalhom jekk is-sitwazzjoni tibqa' l-istess. Storja oħra titratta x-xhieda li ta lbieraħ fil-Qorti, il-Ministru tal-finanzi Edward Scicluna fl-inkjesta pubblika dwar il-qtil ta' Daphne Caruana Galizia , bit-titlu jgħid li x-xhieda ta' Prof Scicluna kienet bla sinsla. Id-deputat Nazzjonalista Mario Demarco qal li r-realta' hi li Prof Scicluna kien parti integrali mill-amministrazzjoni ta' Joseph Muscat u mbuttat ħafna mill-Partit Laburista. Qal li taħt għajnejn Scicluna l-pajjiż għadda mill-agħar leġiżlatura ta' skandli fl-istorja ta' pajjiżna. Storja oħra din id-darba mill-qorti b'rikors li ntefa' dwar il-qtil ta' Lino Cauchi fis-snin tmenin. Mart u bint il-vittma jsostnu fil-Qorti li kienu diskriminati mill-istat meta naqas li jinvestiga l-għibien ta' Lino Cauchi. Fuq il-faċċata ritratt tal-Ministru Edward Scicluna ħiereġ mill-Qorti wara x-xhieda tiegħu fl-inkjesta pubblika dwar il-qtil ta' Daphne Caruana Galizia. Il-ġurnal b'titlu li jgħid li l-Ministru Scicluna ta xhieda fejn qal li hu ma kienx parti min-nies li kienu fil-qalba tal-kabinett mmexxi mill-ex Prim Ministru Joseph Muscat. Skont Prof Scicluna dak li sejjaħlu bħala 'kitchen cabinet' jiġifieri grupp żgħir ta' nies fil-kabinett li kienu jmexxu kollox, kienu qed jaċċettaw u japprovaw għadd ta' proġetti kontroversjali. Il-ġurnal qal li x-xhieda li ta Prof Scicluna lbieraħ kienet simili għal dak li ta l-Ministru Evarist Bartolo. Storja oħra tgħid li l-Isqallin li jżuru Malta, meta jmorru lura f'pajjiżhom jridu jagħmlu kwarantina u anki swab test, miżuri li ħadu minħabba ż-żieda ta' każijiet tal-Covid 19 f'pasjjiżna. Restrizzjonijiet simili għal Malta saru mill-Belġju, u l-Olanda, kif ukoll minn Spanja u l-Greċja. L-Orizzont. Il-ġurnal b'ritratt tat-tifel ta' disa' snin Miguel Damato li sfortunament ħalla din id-dinja minħabba tumur rari fil-moħħ. Il-ġurnal tkellem maz-zija tiegħu li qalet li n-neputi tagħha serqilha qalbha u għallimha tapprezza l-ħajja, filwaqt li missieru jgħid li tassew kienu kburin bih. Storja oħra tgid li l-Covid 19 b'żidiet ta' każijiet fl-Ewropa fosthom fi Spanja, Franza u l-Ġermanja, u anki fir-Renju Unit. Fi Spanja ddaħħlu restrizzjonijiet ġodda. Storja oħra tgħid li l-GWU b'azzjoni ndustrijali fl-Airmalta wara li l-kumpanija rrifjutat li tiltaqa' magħha biex tiddiskuti t-tibdil fir-roster tal-ħaddiema fl-Air Malta Aviation Services Ltd. Fuq il-faċċata storja b'rabta max-xhieda li ta lbieraħ l-Ministru tal-finanzi Edward Sclcuna fl-inkjesta pubblika dwar il-qtil ta' Daphne Caruana Galizia, fejn skont hu ddikjara li kien iddiżappuntat bl-ex Prim Ministru Joseph Muscat, l-ex Ministru Konrad Mizzi u l-ex chief of staff Keith Schembri. Huwa qal li kien diżappuntat meta Dr Muscat ma kienx keċċa lil Konrad Mizzi meta feġġ l-iskandlu tal-Panama Papers, u qal li kien ta parir lil Dr Muscat biex iżomm il-bogħod minn dan il-każ u li jneħħi lil Konrad Mizzi minn Ministru. Fuq il-faċċata wkoll l-aħħar rendikont dwar l-imxija tal-covid 19 f'Malta, b'49 każ minn 2,200 swab test.